Flere hundre kilo betong raste fra tunneltak
Flere biler var inne i tunnelen da hendelsen skjedde, men hverken personer eller kjøretøy skal ha blitt skadet. Ifølge Vegtrafikksentralen er det sannsynligvis snakk om sprutbetong som løsnet fra taket og raste. – Det er snakk om mellom 300 og 500 kilo, sier trafikkoperatør Katrina Kvåle til VG. Ifølge prosjektleder Helge Gilberg falt to kvadratmeter betong ned fra taket. Han opplyser til VG at det natt til torsdag ble utført arbeid inne i tunnelen, og at det da ble påført sprøytebetong i taket. Tunnelen er undersøkt av entreprenører, som mente at det var forsvarlig å åpne tunnelen igjen. – Vi jobber nå videre med å finne årsaken til raset. Vi har noen teorier rundt herdingen av sprøytebetongen, men dette har vi foreløpig ikke fått bekreftet, sier Gilberg til VG. Betongen raste omtrent i nordgående løp 380 meter inn i tunnelen. Bergens Tidende har snakket med Sigve Prestnes som var på vei gjennom tunnelen da hendelsen skjedde. Han beskriver store masser som falt fra taket. – Bilen som kom rett etter raset klarte akkurat å svinge utenom steinmassene. Den neste bilen kjørte rett inn i det, og ble stående fast, sier Prestnes til avisen. Entreprenører jobbet torsdag formiddag på stedet. – De skal blant annet sjekke om det er fare for at det kommer mer, eller om betongen for eksempel kan ha løsnet som følge av at et kjøretøy har vært oppe i taket, sa Kvåle til VG torsdag formiddag. Vegtrafikksentralen ble varslet om hendelsen klokken 09.29 torsdag. – Heldigvis gikk det bra. Vi må regne med at tunnelen blir stengt en stund fremover, sier hun til VG. Tunnelen ble åpnet igjen like før klokken 12 torsdag.
Fløyfjellstunnelen i Bergen er åpnet igjen etter at tunnelen måtte stenge da betong løsnet og raste fra taket.